
PATVIRTINTA
Prezidento Antano Smetonos
 gimnazijos direktoriaus 
2026 m. rugpjūčio 26 d. įsakymu Nr. V–119

[bookmark: _GoBack]MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO PREZIDENTO ANTANO SMETONOS GIMNAZIJOJE TVARKOS APRAŠAS 
I SKYRIUS
BENDROSIOS NUOSTATOS
1. Mokinių asmeninių mobiliųjų telefonų ir kitų galinių įrenginių naudojimo Prezidento Antano Smetonos gimnazijoje tvarkos aprašas (toliau – Aprašas) apibrėžia mokinių asmeninių mobiliųjų telefonų ir kitų galinių įrenginių (toliau kartu – Asmeniniai informacinių technologijų įrenginiai) naudojimo Prezidento Antano Smetonos gimnazijoje (toliau – Gimnazija) ir (ar) dalyvaujant Gimnazijos organizuojamose ugdomosiose veiklose ne Gimnazijos aplinkoje taisykles. 
2. Aprašas parengtas vadovaujantis kolegialių institucijų 2026 m. liepos 13 d. įsakymu Nr. V-532/V-691 „Dėl švietimo, mokslo ir sporto ministro ir sveikatos apsaugos ministro 2025 m. liepos 31 d. įsakymo Nr. V-807/V-726 „Dėl Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijų patvirtinimo“ pakeitimo“ (TAR, 2026-07-14, Nr. 2026-11883) bei mokslinio projekto „Ilgalaikis ekranų poveikis vaikų fizinei ir psichikos sveikatai“ išvadomis. 
3. Aprašo paskirtis – padėti Gimnazijai užtikrinti saugią, ugdymui palankią aplinką, kurioje būtų apibrėžtos Asmeninių informacinių technologijų įrenginių naudojimo taisyklės, padedančios mokiniams ugdyti atsakingo ir sąmoningo technologinių įrenginių naudojimo įgūdžius. 
4. Galinio įrenginio sąvoka Apraše vartojama vadovaujantis Lietuvos Respublikos elektroninių ryšių įstatymo 3 straipsnio 24 dalimi, kuri nustato, kad galinis įrenginys – informacijai priimti ir (arba) perduoti skirtas įrenginys ar jo dalis, kurie tiesiogiai ar netiesiogiai bet kokiomis priemonėmis yra prijungiami prie viešųjų elektroninių ryšių tinklų.
5. Asmeniniai informacinių technologijų įrenginiai Apraše suprantami kaip mokinio disponuojama informacinė ir komunikacinė įranga, skirta skambinti ir (ar) susirašinėti teksto ir (ar) garso žinutėmis, ir (ar) klausytis, ir (ar) žiūrėti, ir (ar) dalintis garso ir vaizdo įrašais, ir (ar) naršyti internete, ir (ar) fotografuoti, ir (ar) kitiems su ugdymu nesusijusiems tikslams. 
6. Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme ir Lietuvos Respublikos elektroninių ryšių įstatyme vartojamas sąvokas.
II SKYRIUS
ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO GIMNAZIJOJE TVARKA, RIBOJIMO ATVEJAI IR IŠIMTYS
7. Į Gimnaziją atvykusių 1-8 ir I-IV gimnazijos klasių mokinių Asmeniniai informacinių technologijų įrenginiai lieka kuprinėse arba krepšiuose. Asmeniniai informacinių technologijų įrenginiai turi būti išjungti arba juose nustatytas begarsis režimas.
8. Gimnazijoje mokiniams draudžiama naudotis Asmeniniais informacinių technologijų įrenginiais pamokų ir pertraukų metu, taip pat Visos dienos mokykloje arba organizuojant ugdomąsias veiklas ne Gimnazijos aplinkoje, išskyrus šiuos atvejus: 
8.1. kai siekiant numatytų ugdymo tikslų mokytojo ar švietimo pagalbos specialisto iniciatyva pamokoje ar ne Gimnazijos aplinkoje organizuojamos veiklos, kurioms atlikti reikalingi Asmeniniai informaciniai technologijų įrenginiai; 
8.2. kai būtina užtikrinti mokymosi sąlygas mokiniams, kuriems dėl jų sveikatos ar kitų objektyvių aplinkybių reikalinga naudotis Asmeniniais informacinių technologijų įrenginiais; 
8.3. esant situacijai, kai reikia nedelsiant susisiekti su tėvais (globėjais, rūpintojais) ar pagalbos tarnybomis. 
III SKYRIUS
PREVENCIJA IR DRAUSMINIMO PRIEMONĖS 
9. Drausminimo priemonės mokiniams, nesilaikantiems šio aprašo reikalavimų: 
9.1. pirmą kartą taisykles pažeidęs mokinys įspėjamas žodžiu, o elektroniniame dienyne jam įrašoma pastaba, kurią mato klasės vadovas, tėvai (globėjai, rūpintojai), socialinis pedagogas ir Gimnazijos administracija; 
9.2. antrą kartą taisykles pažeidusiam mokiniui elektroniniame dienyne įrašoma pastaba, kurią mato klasės vadovas, tėvai (globėjai, rūpintojai), socialinis pedagogas ir Gimnazijos administracija, o Asmeninis informacinių technologijų įrenginys yra paimamas ir grąžinamas mokiniui pasibaigus tos dienos pamokoms; 
9.3. trečią kartą taisykles pažeidusiam mokiniui elektroniniame dienyne įrašoma pastaba, kurią mato klasės vadovas, tėvai (globėjai, rūpintojai), socialinis pedagogas ir Gimnazijos administracija, o Asmeninis informacinių technologijų įrenginys yra paimamas ir grąžinamas tik mokinio tėvams (globėjams, rūpintojams). 
9.4. Mokiniui, atsisakius atiduoti informacinių technologijų įrenginį gimnazijos darbuotojui, apie tai iš karto pranešama tėvams žinute elektroniniame dienyne ar skambučiu. 
IV SKYRIUS
ASMENINIŲ INFORMACINIŲ TECHNOLOGIJŲ ĮRENGINIŲ SURINKIMO, SAUGOJIMO IR GRĄŽINIMO TVARKA
10. Mokytojas ar bet kuris kitas švietimo darbuotojas turi teisę paimti Asmeninį informacinių technologijų įrenginį iš mokinio, kai Asmeninis informacinių technologijų įrenginys naudojamas ne pagal šiame Apraše apibrėžtą tvarką. 
11. Iš Apraše apibrėžtą tvarką pažeidusių mokinių paimti Asmeninių informacinių technologijų įrenginiai saugojimui perduodami socialiniam pedagogui. 
12. Saugojimui perduodamas Asmeninis informacinių technologijų įrenginys yra įdedamas į specialų maišelį, ant kurio užrašomas mokinio vardas, pavardė ir klasė. Maišelis su Asmeniniu informacinių technologijų įrenginiu saugomas rakinamoje spintelėje socialinio pedagogo kabinete. 
13. Asmeninis informacinių technologijų įrenginys grąžinamas šio Aprašo 7.2. ir 7.3. punktuose numatyta tvarka. 
V SKYRIUS
MOKYTOJŲ IR TĖVŲ ATSAKOMYBĖ
14. Klasės auklėtojas per pirmąją kiekvienų mokslo metų mokymosi savaitę pasirašytinai supažindina mokinius su šiuo Aprašu. Mokinių tėvai (globėjai, rūpintojai) informuojami pranešimu elektroniniame dienyne. 
15. Klasės vadovai, mokytojai ir kiti švietimo darbuotojai privalo užtikrinti, kad mokiniai laikytųsi šio Aprašo nuostatų. 
16. Tėvai (globėjai, rūpintojai) yra atsakingi už savo vaikų elgesį Gimnazijoje pagal nustatytas taisykles.
IV SKYRIUS
BAIGIAMOSIOS NUOSTATOS
17. Aprašą, suderinęs su Gimnazijos taryba, tvirtina Gimnazijos direktorius ir skelbia viešai Gimnazijos interneto svetainėje. 
18. Gimnazija, siekdama sklandaus Asmeninių informacinių technologijų įrenginių naudojimo tvarkos įgyvendinimo ir pažeidimų prevencijos, informuoja ir konsultuoja mokinius ir jų tėvus (globėjus, rūpintojus) apie Asmeninių informacinių technologijų įrenginių besaikio naudojimo pasekmes bei atsakingą ir saugų Asmeninių informacinių technologijų įrenginių naudojimą. 
19. Gimnazija pertraukų tarp pamokų metu sudaro sąlygas įvairiam mokinių poilsiui be Asmeninių informacinių technologijų įrenginių. 

